b"\n_START_ARTICLE_\nVittsk\xc3\xb6vle kyrka\n_START_PARAGRAPH_\nVittsk\xc3\xb6vle kyrka (dansk: Vidsk\xc3\xb8vle kirke) er en kirkebygning, som h\xc3\xb8rer til Vittsk\xc3\xb6vle sogn under Lunds stift og Kristianstads kommune. Den ligger i Vittsk\xc3\xb6vle, omkring 5 km nord\xc3\xb8st for forstaden Degeberga og 28 km syd for Kristianstad.\n_START_SECTION_\nKirken\n_START_PARAGRAPH_\nKirken blev oprindeligt bygget i det 12. eller 13. \xc3\xa5rhundrede, men der kan ikke gives nogen pr\xc3\xa6cis datering. De \xc3\xa6ldste dele er skibet, koret og apsis. Her har man ikke brugt tegl, hvad der ellers kunne have st\xc3\xb8ttet en tidlig datering, men nogle forskere mener, at bygningen er for stor til at kunne tilh\xc3\xb8re de tidlige kirker. Det er ogs\xc3\xa5 et \xc3\xa5bent sp\xc3\xb8rgsm\xc3\xa5l, om dette er det f\xc3\xb8rste kirkehus i Vittsk\xc3\xb6vle, eller om den havde en tr\xc3\xa6kirke som forg\xc3\xa6nger._NEWLINE_I det 15. \xc3\xa5rhundrede nedbr\xc3\xb8d man dele af nordmuren og fik opf\xc3\xb8rt en korsarm. Den tjente som kapel for godsejeren til Vittsk\xc3\xb6vle g\xc3\xa5rd, Axel Pedersen Brahe, og blev indviet til Sankt Anna, Jomfru Marias moder. Kapellet kan derfor kaldes Sankta Annas kapel._NEWLINE_I 1480'erne byggede man tagets hv\xc3\xa6lvinger og kalkmalerierne blev fremstillet. I midten af det 16. \xc3\xa5rhundrede opf\xc3\xb8rte man vestt\xc3\xa5rnet. Kalkmalerierne blev overkalket i det 18. \xc3\xa5rhundrede, men i 1899-1900 blev der gennemf\xc3\xb8rt en restaurering, f\xc3\xb8rst og fremmest af inventaret. Kirken fik ny pr\xc3\xa6dikestol, nyt alter og nye b\xc3\xa6nke, og de gamle kalkmalerier blev frilagt p\xc3\xa5 ny.\n_START_SECTION_\nKalkmalerierne\n_START_PARAGRAPH_\nP\xc3\xa5 indersiden af hv\xc3\xa6lvingerne over Vittsk\xc3\xb6vle kirke udf\xc3\xb8rte en kunstner i slutningen af det 15. \xc3\xa5rhundrede nogle kalkmalerier. I skibets hv\xc3\xa6lvinger ses scener fra skabelsesberetningen og syndefaldet._NEWLINE_Over koret har der sandsynligvis v\xc3\xa6ret billeder fra Nicolauslegenden, men kun billedet af Sankt Nicolaus er bevaret._NEWLINE_I de to hv\xc3\xa6lvinger over Sankta Annas kapel er der ogs\xc3\xa5 malerier. I den \xc3\xb8stlige hv\xc3\xa6lving ses de fire evangelister representeret ved deres respektive symboler. Den vestlige hv\xc3\xa6lving indeholder fire kvindelige helgener: Sankt Barbara, Sankt Ursula, Sankt Gertrud og Sankt Katarina.\n_START_SECTION_\nInventar\n_START_PARAGRAPH_\nBarnekowfamiliens sarkofager og epitafier er opstillet i gravkoret bag et jerngitter."